Θα ξεκινήσω από τα δικά μας γιατί αυτό που έχει μεγαλύτερη σημασία από όλα είναι να κάνεις σωστή κριτική για να βελτιωθείς και μετά όλα τα άλλα. Η αλήθεια λοιπόν είναι ότι το 3-5-2 χωρίς φορ περιοχής, δεν «περπάτησε». Και ήταν λίγο πολύ αναμενόμενο κόντρα σε μία ποιοτική ομάδα όπως είναι ο ΠΑΟΚ, που παίζει με ακραίους και οι δικοί σου εσωτερικοί χαφ δεν δίνουν βοήθειες στους παίκτες που παίζουν στην πλευρά.

Ο Άμπελ Φερέιρα διάβασε την αδυναμία της διάταξης, έπαιξε με βαθιές μπαλιές στην πλάτη της άμυνας και σε συνδυασμό με την κάκιστη εμφάνιση των Βράνιες, Μπακάκη και Λόπες, ήρθε η τρικυμία των πρώτων 25′.

Το ότι ο ΠΑΟΚ είναι μία ομάδα που δεν «σκότωσε» την ΑΕΚ, είναι δικό τους πρόβλημα και όχι δικό μας. Με διαιτησία που τον πήγε καροτσάκι, αφού στο πρώτο ημίχρονο τα φάουλ ήταν 11-2, με υπέρ του πέναλτι το οποίο δόθηκε (σωστά) μετά από τη χρήση VAR, το οποίο σπατάλησε ο Μπίσεσβαρ που νωρίτερα είχε χάσει και άλλη ευκαιρία για να σκοράρει, δεν του φταίει καμία διαιτησία, αλλά η δική του ανικανότητα! Ας πρόσεχαν!

Ανετοιμότητα της ΑΕΚ

Όλες οι αδυναμίες και η δυσλειτουργία της ΑΕΚ, οφείλονται και στην ανετοιμότητα των «κιτρινόμαυρων» να διαχειριστούν την αναμέτρηση. Και πνευματικά και αγωνιστικά. Όταν τόσοι πολλοί ποδοσφαιριστές έχουν τόσο κακή απόδοση, κάτι έχει γίνει λάθος τις προηγούμενες μέρες. Εννοείται πως δεν μου φταίει αποκλειστικά ο Κωστένογλου, αλλά και αυτός έκανε λάθη διαχείρισης, τα οποία προσπάθησε κατά την εξέλιξη του ματς να τα διορθώσει.

Το θέμα για μένα είναι πολύ απλό. Πως θέλεις να δεις το ποτήρι. Μισογεμάτο ή μισοάδειο; Εγώ θα προτιμήσω να το δω μισογεμάτο. Σε ένα παιχνίδι που ειδικά στο πρώτο ημίχρονο δεν υπάρχεις, βρίσκεσαι δύο φορές πίσω στο σκορ και με την πλάτη στον τοίχο και παρόλα αυτά, καταφέρνεις να μη χάσεις, δείχνει κάποια σημάδια χαρακτήρα τα οποία μοιάζουν στο πνεύμα του «δεν εγκαταλείπω» το ματς πριν τελειώσει!

Όταν δεν μπορείς να κερδίσεις άλλωστε ένα παιχνίδι, είναι πολύ σημαντικό να μην το χάσεις. Φανταστείτε απλά τι θα γινόταν σήμερα αν χθες η ΑΕΚ είχε ηττηθεί. Θα είχε ανοίξει και πάλι ο ασκός του Αιόλου και θα μας έπαιρνε όλους και θα μας σήκωνε!

Κινήσεις τον Ιανουάριο

Η ΑΕΚ έχει ακόμα ζητήματα. Χρειάζεται πολλή δουλειά και αρκετές διορθωτικές κινήσεις τον Ιανουάριο προκειμένου να μπει στο δεύτερο γύρο και στη διαδικασία των play off με καλύτερες προοπτικές. Μέχρι τότε όμως πρέπει να μάθει να «ζει» παιχνίδι με παιχνίδι! Με πρώτο από όλα αυτό στη Λάρισα το ερχόμενο Σάββατο, όπου είναι βέβαιο ότι ο Κούγιας θα το κάνει ροκ πριν τη σέντρα!

Σε ό,τι αφορά στο καθαρά αγωνιστικό μέρος, του παιχνιδιού με τον ΠΑΟΚ, έγινε ξεκάθαρο πως είναι λάθος να «εγκλωβίζεις» τον Λιβάγια στην κορυφή της επίθεσης και να τα περιμένεις όλα από αυτόν. Προσωπικά δε θα άφηνα και τον Ζεράλδες και τον Βέρντε εκτός αποστολής. Θα άφηνα εκτός τον Κλωναρίδη, αλλά εγώ δεν είμαι προπονητής και δεν τους βλέπω στις προπονήσεις. Με την επιλογή του Ντέλετιτς, ο «Κωστέ» δικαιώθηκε εκ του αποτελέσματος.

Με τους Μπακάκη, Βράνιες, Λόπες, Αλμπάνη και Μάνταλο στο πρώτο μέρος κάκιστους, με τον Μπάρκα να κάνει λάθη, το γεγονός πως η ΑΕΚ βρήκε τρόπο να αντιδράσει και να μη χάσει, δείχνει όπως προανέφερα κάποια πράγματα. Αυτά όμως δεν φτάνουν σε έναν μαραθώνιο. Εννοείται πως κανένας δεν πρόκειται να πανηγυρίσει την ισοπαλία. Ας πανηγυρίσουν οι άλλοι που ενώ θα μπορούσαν να είχαν πάρει ένα «μεγάλο» διπλό στην έδρα ενός μεγαλύτερου αντιπάλου, δεν τα κατάφεραν.

Εμείς θα προβληματιστούμε, θα κοιτάξουμε να δούμε τι μπορούμε να διορθώσουμε και θα συνεχίσουμε χωρίς να προκαλούμε σε κανένα επίπεδο. Το έχουμε ξαναπεί, ότι δεν πρόκειται να πέσουμε στο επίπεδό τους.

Αυτό βεβαίως δε σημαίνει πως θα τους «επιτρέψουμε» να γράφουν και να λένε ότι θέλουν και να μένει η κάθε σαχλαμάρα τους αναπάντητη. Είναι γνωστή η τακτική τους. «Τα δικά μας, δικά μας και τα δικά σας και πάλι δικά μας». Είναι φαν της τακτικής: «Πετάω λάσπη στον ανεμιστήρα, αποπροσανατολίζω τον κόσμο και όλο και κάτι θα μείνει».

Σε κάθε απώλεια βαθμών, πάντα κάτι τους φταίει. Και αυτό το κάτι είναι η διαιτησία. Από χθες το βράδυ σε φάσεις που κρίθηκαν με VAR και τις είδε όλη η Ελλάδα μιλάνε πάλι για κλοπή. Ποιοι; Αυτοί που έχουν πάρει master στο… άθλημα! Τόσο και τόσα έχουν κάνει τα τελευταία χρόνια. Και θα συνεχίσουν γιατί γλυκάθηκαν από το μέλι! Χαλίφηδες με σφραγίδα αντιγραφής από τις εποχές της «ερυθρόλευκης» χούντας!

Σενάρια επιστημονικής φαντασίας

Το νέο παραμύθι της παρέας είναι ότι ήρθε ο Ελβετός και με τις πλάτες του Σιδηρόπουλου τους έκλεψε. Μιλάμε ότι οι τύποι παίρνουν άριστα στα σενάρια επιστημονικής φαντασίας. Και όλα αυτά για ένα… φάουλ λίγο κάτω από τη σέντρα, που δεν έγινε ποτέ!

Αλλά μιλάμε για τους τύπους που διαπίστωσαν ότι ο Στέφαν Κλόσνερ και ο Τάσος Σιδηρόπουλος δεν τους αδικούσαν πουθενά και παρόλα αυτά τους κράζουν! Εδώ ακύρωσαν ένα γκολ της ΑΕΚ που εγώ θεωρώ κανονικό, αλλά ας πούμε έστω και για την οικονομία της συζήτησης ότι είναι αμφισβητούμενο. Σύμφωνα λοιπόν με τις διαταγές της FIFA η αμφιβολία υπέρ ποιου πάει; Υπέρ του επιθετικού. Μόκο όμως εδώ οι παραχαράκτες της ιστορίας και της πραγματικότητας!

Αλλά θα μου πείτε, εδώ έλεγαν τόσο καιρό ΜΟΝΟ ξένους διαιτητές στα ντέρμπι και στο ντέρμπι που έδωσαν με τον Άρη, δεν έβγαλαν άχνα που τους όρισαν τον Σιδηρόπουλο. Από χθες όμως τον βάζουν ξανά στο κάδρο των Δωδεκανήσιο από το Ωραιόκαστρο.

Την ώρα μάλιστα που τα προηγούμενα χρόνια ζητούσαν – απαιτούσαν από τους αντιπάλους τους να παίζουν αντρίκια και όχι σαν κοριτσάκια, ο Αουγκούστο με τη γνωστή συνταγή Πρίγιοβιτς λύγισε το ποδαράκι και βούτηξε όταν είδε ότι χάνει τη μπάλα, παρότι ο Κρστίτσιτς δεν του έχει κάνει επαφή στην προβολή που επιχειρεί. Και σκούζουν σαν τις χήρες στο κρεβάτι!

ΥΓ: Έβγαλε ανακοίνωση ΑΝΕΚΔΟΤΟ η ΠΑΕ ΠΑΟΚ. Χαρακτήρισε «καταγραφή τριτοκοσμικών γεγονότων» τις διαμαρτυρίες του Δημήτρη Μελισσανίδη στον Ελβετό Κλόσνερ για τα φάουλ στο ημίχρονο (11-2 υπέρ των φιλοξενούμενων)! Κάνει λόγο για προνομιακή ασυλία παραγόντων, καταφέρεται κατά της αστυνομίας και χαρακτηρίζει τα γεγονότα πρωτοφανές ΣΚΆΝΔΑΛΟ ΑΝΟΜΙΑΣ ΚΑΙ ΩΜΗΣ ΠΑΡΕΜΒΑΣΗΣ!

Θα ήταν πραγματικά απολαυστικό όλο αυτό, ειδικά αν δεν είχαν προηγηθεί τα γεγονότα της Τούμπας το 2018. Η είσοδος του Μίχελ, οι απειλές στο διαιτητή, η μπούκα του Ιβάν Σαββίδη με όπλο στον αγωνιστικό χώρο και φυσικά, πάνω από όλα η πίεση των μπράβων στα αποδυτήρια για να μετρήσει το γκολ. Σε όλα αυτά η Αστυνομία ήταν απούσα! Και μιλάει ο ΠΑΟΚ για όλα αυτά!

Όταν η τσίπα χάνεται και το θράσος δεν έχει όρια!

ΥΓ 2: Όλος ο προπαγανδιστικός μηχανισμός του ΠΑΟΚ με τη λήξη του ματς, έκανε σημαία το φάουλ στον Αουγκούστο. Μέχρι που βγήκε ο Φερέιρα στη Συνέντευξη Τύπου και δήλωσε ότι είναι εμφανή τα σημάδια του φάουλ στο πόδι του παίκτη μου! Μόνο που ο Κρστίτσιτς δεν έχει βρει καν τον Βραζιλιάνο. Οι τύποι έχουν το ψέμα για πρόγευμα, μεσημεριανό και βραδινό! Με τόσο παραμύθι, απορώ πως ξεχωρίζουν κάποια στιγμή ποια είναι η πραγματικότητα.

Αλλά τι να περιμένεις από τύπους που θεωρούν ακόμα και σήμερα ότι τους έκλεψαν επειδή δεν μέτρησε ένα γκολ offside στην Τούμπα, τη χρονιά που ο πρόεδρός τους μπήκε με όπλο στο γήπεδο και απαίτησαν όλοι όσοι βρίσκονταν στα πέριξ να μετρήσει στα… αποδυτήρια!

ΥΓ 3: Κάτι για τον κόσμο. Ήταν υπέροχος και βοήθησε πολύ ειδικά μετά το χαμένο πέναλτι και μετά. Χθες στις εξέδρες του ΟΑΚΑ βρέθηκαν 40.000 φίλοι της ΑΕΚ. Η παρουσία τους είναι μία απάντηση σε όλους αυτούς που μας ζάλισαν τον έρωτα με τον κόσμο του ΠΑΟΚ και τα 22.000 διαρκείας. Μιάμισι Τούμπα γεμίσαμε χθες. Και αν χρειαστεί θα γεμίσουμε και δύο και τρεις…

ΥΓ 4: Οφείλουμε επίσης να δώσουμε συγχαρητήρια στην άψογη συμπεριφορά των ποδοσφαιριστών και των δύο ομάδων. Δεν έδωσαν κανένα δικαίωμα για να τιναχτεί το ματς στον αέρα. Έλειπε βεβαίως και ο Μάτος που έχει πάρει master στο να προκαλεί μα τα όσα κάνει εντός αγωνιστικού χώρου.

ΥΓ 5: Και επειδή μας ζάλισαν τον έρωτα. Έπαιξε ο ΠΑΟΚ χωρίς Μάτος, Βιεϊρίνια και Πέλκα. Για τον Πορτογάλο τον ήξεραν από… πέρσι ότι δε θα τον είχαν! Και η ΑΕΚ έπαιξε χωρίς Σιμόες και Ολιβέιρα. Και όπως ο Φερέιρα άφησε εκτός Πασχαλάκη και Άκπομ, έτσι και ο Κωστένογλου άφησε Ζεράλδες και Βέρντε.